b'\n_START_ARTICLE_\nPauly Fuemana\n_START_SECTION_\nZgodnje \xc5\xbeivljenje\n_START_PARAGRAPH_\nFuemana se je rodil v Aucklandu, star\xc5\xa1ema Takiulaju Fuemani in Merelyn Fuemana. Po poreklu je napol Maor in napol Niuejec. Njegov o\xc4\x8de Takiula Fuemana je prvotno \xc5\xbeivel v Mutalauju, Niue, preden je emigriral na Novo Zelandijo. Njegova mati izvira iz maorskega plemena Taranaki. Fuemana je bil v dru\xc5\xbeini najmlaj\xc5\xa1i izmed \xc5\xa1tirih otrok._NEWLINE_Odra\xc5\xa1\xc4\x8dal je v Otari, revnem predmestju Ju\xc5\xbenega Aucklanda z ve\xc4\x8dinskim polinezijskim in maorskim prebivalstvom.\n_START_SECTION_\nOMC\n_START_PARAGRAPH_\nSkupino OMC je ustanovil Paulyjev starej\xc5\xa1i brat Phillip Fuemana, ki jo je predal naprej Paulyju. Poleg Paulyja Fuemane je v skupini sodeloval \xc5\xa1e Alan Jansson. Leta 1995 je skupina dosegla mednarodno slavo, ko je pesem\xc2\xa0\xc2\xbbHow Bizarre\xc2\xab\xc2\xa0z istoimenskega albuma How Bizarre postala svetovna uspe\xc5\xa1nica. Skupina OMC je leta 1998 prenehala z delovanjem, a sta Fuemana in Jansson leta 2007 sicer le za kratek \xc4\x8das znova stopila skupaj in obudila skupino._NEWLINE_Pesem\xc2\xa0\xc2\xbbHow Bizarre,\xc2\xab\xc2\xa0ki so jo leta 1996 na podelitvi Novozelandskih glasbenih nagradih izbrali za pesem leta, se je zavihtela na vrh ve\xc4\x8d mednarodnih glasbenih lestvic, med drugim v Avstraliji, Avstriji, Kanadi, Irski in Novi Zelandiji. V Avstriji je na vrhu ostala dva tedna, na Irskem in na Novi Zelandiji tri tedne ter v Avstraliji pet tednov. Leta 2002 so pesem uvrstili \xc5\xa1e na 71. mesto lestvice 100 najve\xc4\x8djih enkratnih glasbenih \xc4\x8dude\xc5\xbeev._NEWLINE_Fuemana je velikokrat pripovedoval o uspe\xc5\xa1nici:\xc2\xa0\xc2\xbbVanjo sem vstavil veliko skritih zgodb, tako da so lahko ljudje brali med vrsticami in zaznali o \xc4\x8dem govori. S tem smo se izognili neposrednemu pripovedovanju: Ja, ustavila nas je policija, moj prijatelj si je razbil glavo, aretirali so nas in odkrili nekaj marihuane.\xc2\xab\xc2\xa0Citat je vzet iz Fuemanovega intervjuja za Reuters iz leta 1997._NEWLINE_Fuemana je leta 2006 razglasil bankrot, s \xc4\x8dimer je izgubil dom in preostalo lastnino. Z bankrotom je izgubil tudi avtorske pravice za svoje pesmi. Njegov starej\xc5\xa1i brat Phil Fuemana, ki je izumil polinezijsko me\xc5\xa1anico hip-hopa in R&B-ja, je umrl leta 2005 v starosti 41 let.\n_START_SECTION_\nSmrt\n_START_PARAGRAPH_\nPauly Fuemana je umrl 31. januarja 2010 po dolgem boju s kroni\xc4\x8dno nalezljivo demielinacijsko nevropatijo. Zaradi bolezni mu je na koncu v bolni\xc5\xa1nici North Shore Hospital, North Shore City, odpovedal dihalni sistem. Umrl je kmalu po svojem 41. rojstnem dnevu. Pred smrtjo je njegovo zdravje do\xc5\xbeivljalo ve\xc4\x8d let stalnega upadanja. Nekaj mesecev pred smrtjo je trpel za nevrolo\xc5\xa1kimi te\xc5\xbeavami, zaradi katerih je staknil plju\xc4\x8dnico. V tednu njegove smrti se je uspe\xc5\xa1nica\xc2\xa0\xc2\xbbHow Bizarre\xc2\xab\xc2\xa0znova povzpela na novozelandsko glasbeno lestvico, na kateri je zasedla 40. mesto._NEWLINE_Fuemano je pre\xc5\xbeivela \xc5\xbeena Kirstine Fuemana, s katero se je poro\xc4\x8dil leta 2002. Fuemana je imel \xc5\xa1est otrok, od tega pet s Kirstine Fuemana. H\xc4\x8derka, ki je ni imel s Kirstine, se je pojavila le malo pred njegovo smrtjo in danes prebiva v mestu Christchurch._NEWLINE_Njegov pogreb je potekal 5. februarja 2010 v Newtonu, Nova Zelandija. Med 200 obiskovalci, ki so se \xc5\xbeeleli \xc5\xa1e zadnji\xc4\x8d posloviti od pokojnika, so bili reperji Dei Hamo, Ermehn in Darryl Thompson - DLT in Len Brown, \xc5\xbeupan mesta Manukau City.'